Document ID: 32000R1609

Κανονισμός (ΕΚ) αριθ. 1609/2000 της Επιτροπής
της 24ης Ιουλίου 2000
για την κατάρτιση καταλόγου προϊόντων που εξαιρούνται από το πεδίο εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 737/90 του Συμβουλίου, της 22ας Μαρτίου 1990, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ(1), όπως τροποποιήθηκε τελευταία από τον κανονισμό (ΕΚ) αριθ. 616/2000(2), και ιδίως το άρθρο 6,
Εκτιμώντας τα ακόλουθα:
(1) Σύμφωνα με το άρθρο 6 του κανονισμού (ΕΟΚ) αριθ. 737/90, η Επιτροπή εγκρίνει κατάλογο προϊόντων που εξαιρούνται από το πεδίο εφαρμογής του.
(2) Τα περισσότερα γεωργικά προϊόντα που εισάγονται σήμερα από τρίτες χώρες δεν παρουσιάζουν ραδιενεργό μόλυνση, η οποία να οφείλεται στο ατύχημα στο Τσερνομπίλ, ή έχουν μολυνθεί τόσο λίγο ώστε ο κίνδυνος για την υγεία να είναι αμελητέος.
(3) Ο κατάλογος προϊόντων που εξαιρούνται από το πεδίο εφαρμογής του κανονισμού (ΕΟΚ) αριθ. 737/90 καταρτίστηκε με τον κανονισμό (ΕΚ) αριθ. 727/97 της Επιτροπής(3), ώστε να ληφθεί αυτό υπόψη.
(4) Τα συμπεράσματα της μελέτης, η οποία εκπονήθηκε από την Επιτροπή για την εκτίμηση των ενδεχόμενων εισαγωγών γεωργικών προϊόντων τα οποία περιέχουν ραδιενεργό καίσιο πέρα από τα όρια που θέτει ο κανονισμός (ΕΟΚ) αριθ. 737/90, δείχνουν ότι δύο ακόμη είδη τροφίμων (το τσάι και ορισμένα βότανα) πρέπει να εξαιρεθούν.
(5) Ο κατάλογος των προϊόντων, για τα οποία εφαρμόζεται ο κανονισμός αριθ. 737/90, εμφανίζεται ήδη με διαφορετική μορφή παρουσίασης στον κανονισμό (ΕΚ) αριθ. 1661/1999 της Επιτροπής, της 27ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου(4) και θα διευκολύνει τα τελωνεία στη χρήση του καταλόγου.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστήθηκε σύμφωνα με το άρθρο 7 του κανονισμού (ΕΟΚ) αριθ. 737/90,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 727/97 καταργείται.
Άρθρο 2
Όσα προϊόντα δεν περιλαμβάνονται στο παράρτημα εξαιρούνται από το πεδίο εφαρμογής του κανονισμού (ΕΟΚ) αριθ. 737/90.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Ιουλίου 2000.

Labels: 14
20
0
3
6
18